
Nr.27/029/27 februarie 2003 

R A P O R T

asupra proiectului de Lege pentru modificarea şi completarea Legii nr.122/1996 privind regimul juridic al caselor de ajutor reciproc ale salariaţilor

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru modificarea şi completarea Legii nr.122/1996 privind regimul juridic al caselor de ajutor reciproc ale salariaţilor, trimis cu adresa nr. 722 din 3 februarie 2003.


La întocmirea prezentului raport, Comisia a avut în vedere avizul primit de la Consiliul Legislativ, punctul de vedere al Guvernului, precum şi avizele de la următoarele comisii:

1. Comisia pentru buget, finanţe şi bănci;

2. Comisia juridică, de disciplină şi imunităţi;

3. Comisia pentru administraţie publică, amenajarea teritoriului şi echilibru ecologic.
Comisia a fost sesizată cu dezbaterea şi avizarea proiectului de lege mai sus menţionat în procedură obişnuită.

Proiectul de lege are ca obiect de reglementare modificarea şi completarea Legii nr.122/1996 privind regimul juridic al caselor de ajutor reciproc ale salariaţilor, referindu-se în principal la acordarea posibilităţii de a înfiinţa case de ajutor reciproc nu numai salariaţilor, ci şi altor persoane care obţin venituri salariale, la asocierea caselor de ajutor reciproc în uniuni teritoriale, precum şi la modul în care casele de ajutor reciproc acordă împrumuturi membrilor săi.
Comisia propune Plenului aprobarea proiectului de lege întrucât prevederile sale vizează atât alinierea la Consiliul Mondial al Uniunilor de Credit, cât şi la cerinţele actuale ale acestei activităţi, contribuind la îmbunătăţirea regimului juridic al caselor de ajutor reciproc.

Proiectul de lege face parte din categoria legilor ordinare, conform prevederilor constituţionale.


La dezbaterea acestui proiect a participat d-nul senator Romeo Octavian Hanganu - iniţiator.
La lucrările comisiei au fost prezenţi 18 deputaţi, din totalul de 20 membri ai comisiei.

Proiectul de lege a fost adoptat de Senat în şedinţa din data de 19 decembrie 2002.

În urma dezbaterii proiectului de lege în şedinţa din data de 26 februarie 2003, Comisia propune admiterea fără modificări a acestuia, în forma prezentată de Senat, cu unanimitate de voturi.

